Il-bieraħ kienet l-ewwel seduta parlamentari ta' din il-leġislatura. Bdejna t-triq tagħna naħdmu fil-Kamra bħala partit li jrid jaqdi dmiru mill-Oppożizzjoni. Kienet il-volontà tal-poplu kif espressa fl-aħħar Elezzjoni Ġenerali li ddeċidiet x'sehem għandna nagħtu. Nagħrfu li ebda partit ma għandu xi dritt jippretendi: l-ewwel, li jiġi neċessarjament elett f'din l-istituzzjoni, u t-tieni li jkun dejjem fil-Gvern bir-responsabbiltà tat-tmexxija tal-pajjiż. Għalhekk huwa privileġġ li partit ikollu membri eletti sabiex jirrappreżentaw lill-elettorat. Fejn, kif u f'liema pożizzjoni, dak jiġi deċiż fil-kaxxa tal-vot. Il-poplu sovran iddeċieda li aħna nservu fl-Oppożizzjoni. Għalhekk għandna dmir inkunu Oppożizzjoni ċara u mingħajr logħob. Diretta fl-iskrutinju u fis-sehem li aħna għandna nagħtu biex nassiguraw li ma jkunx hemm abbużi, nuqqasijiet, esaġerazzjonijiet u arroganzi. Nassiguraw li l-Gvern jobdi l-liġi u jifhem li għandu jirrispettana f'din il-linja. Ebda demokrazija ma hija sħiħa jekk kemm-il darba ma jkunx hemm Oppożizzjoni. Irridu nifhmu dmirna llum u nagħmlu ħilitna biex inservu f'din it-triq u direzzjoni. Kienu x'kienu r-raġunijiet li wasslu biex il-Partit Laburista jingħata dan il-mandat b'din il-maġġoranza, hemm qiegħed. Jista' jkun li kien hemm min ried sempliċement jipprova l-ġdid. Hemm oħrajn li kellhom ir-raġunijiet varji tagħhom. Bħal ma jista' jkun hemm ukoll min ried espressament li mmorru lura fl-Oppożizzjoni biex nerġgħu norganizzaw ruħna mill-ġdid. Diffiċli tagħmel l-analiżi bil-preċiż u tgħid dawn kienu votanti ġodda, jew mal-Partit Nazzjonalista jew dawk li ma jħaddnux partit. L-effett huwa dak li aħna għandna dmir li nibnu ġabra ġdida ta' persuni li jħarsu biex jaħdmu minn din l-Oppożizzjoni. L-aġenda tagħna trid tkun dik li nobdu l-elettorat tagħna. Dak li riedna li nkunu Oppożizzjoni. Il-Gvern għandu r-responsabbiltajiet tiegħu u aħna għandna tagħna. Ma jistgħux jitħalltu għax inkella toħroġ ħidma żbaljata. Il-koperazzjoni fil-ħsieb, fl-ideat, fil-proposti ġodda u differenti mhux sejrin jonqsu min-naħa tagħna. Biss, altru membru maħtur biex ikun ma' partit fil-Gvern u altru fl-Oppożizzjoni. Diġà għandna taħwid kreattiv ħafna bejn il-membri tal-Gvern, uħud Ministri u oħrajn Segretarji Parlamentari u diversi oħra konsulenti appuntati jew semi-appuntati jew awto-appuntati. Ma hemmx bżonn ta' iktar. Forsi jista' jkun aħjar jekk il-Prim Ministru jikkonċentra biex iġib ordni intern aktar milli jkompli jidher li qed iqassam. Is-sehem tagħna, il-poplu jista' jserraħ moħħu li sejrin nagħtuh. Id-domandi parlamentari ser isiru u l-iskrutinju ta' ħidmet il-Gvern diġà beda jsir. Anke jekk qegħdin f'fażi ta' tranżizzjoni fejn qegħdin nagħżlu min ser ikun il-Kap il-ġdid, dan ma jfissirx li sejrin nieqfu nistennew, imma ser naħdmu b'attenzjoni u b'għaqal. Il-pożizzjonijiet tagħna huma mmexxija mill-prudenza u mid-determinazzjoni. Il-pajjiż m'għandux jiġi f'sitwazzjoni fejn m'għandux Oppożizzjoni tal-affari tagħna u f'postha. Il-poplu kien, għadu u jibqa' sovran. Deċiżi li nħalluh hekk u nirrispettaw fis-sħiħ id-deċiżjonijiet tiegħu.
Il-poplu Huwa Sovran.